## Izmjene i dopune Programa Hrvatske garancijske agencije "Razvitak"

### NN 142/1999 (22.12.1999.), Izmjene i dopune Programa Hrvatske garancijske agencije "Razvitak"

# VLADA REPUBLIKE HRVATSKE

Na temelju članka 4. stavka 4. Zakona o Hrvatskoj garancijskoj
agenciji (»Narodne novine«, broj 29/94 i 105/99), Vlada
Republike Hrvatske je na sjednici održanoj 16. prosinca 1999.
godine donijela

## IZMJENE I DOPUNE

### PROGRAMA HRVATSKE GARANCIJSKE AGENCIJE »RAZVITAK«

1. U Programu Hrvatske garancijske agencije »Razvitak«
(»Narodne novine«, broj 26/97),

u točki 1. stavak 1. mijenja se i glasi:

»Svrha programa je pomaganje razvoja uspješnih poduzetnika
- privatnih trgovačkih društava i drugih pravnih osoba
u privatnom vlasništvu, obrtnika koji samostalno i trajno
obavljaju gospodarsku djelatnost i drugih fizičkih osoba
koje ostvaruju dohodak od obavljanja samostalnih djelatnosti -
slobodnih zanimanja, sukladno važećim propisima (u
daljnjem tekstu: poduzetnici).«.

U točki 1. stavak 2. mijenja se i glasi:

»Mjera koju Hrvatska garancijska agencija (u daljnjem tekstu:
HGA) provodi u okviru ovog Programa je davanje garancija za kredite
koje su banke i druge pravne osobe (u daljnjem tekstu »kreditori«)
odobrile poduzetnicima.«.

2. U točki 2. u stavku 1. umjesto riječi: »podršku«
stavlja se riječ: »garanciju«.

U točki 2. u stavku 1. podtočke 3., 4. i 6. mijenjaju
se i glase:

»3. čije stanje zadnje godišnje bilance nakon
odbitka gubitka iskazanog u aktivi ne prelazi iznos 11.100.000
kuna,

4. čiji prihodi u dvanaest mjeseci prije sastavljanja zadnje
bilance ne prelaze iznos od 22.200.000 kuna.

6. koji uspješno posluju najmanje jednu godinu, odn. koji
nisu iskazali gubitak u poslovanju u zadnjoj bilanci«.

U točki 2. u stavku 1. dodaje se podtočka 8. koja
glasi:

»8. čiji koeficijent zaduženosti ne prelazi 90%«.

U točki 2. stavak 2. mijenja se i glasi:

»Poduzetnik nema pravo na zahtjev ako je:

1. vlasnik ili suvlasnik u dva ili više trgovačkih
društava s više od 30% udjela u svakom od njih

2. vlasnik dva ili više obrta«.

3. U točki 3. stavak 2. mijenja se na način da se
umjesto: »25%« stavi: »30%«.

U točki 3. u stavku 3. druga alineja mijenja se i glasi:

»- investicije u ugostiteljske djelatnosti koje pružaju
isključivo ili pretežno usluge točenja alkoholnih
pića.«.

U točki 3. u stavku 4. umjesto riječi: »izdavanje«
stavlja se riječ: »davanje«.

4. U točki 4. mijenja se naslov i glasi:

»OPĆI UVJETI ZA DAVANJE GARANCIJA«

U točki 4. stavak 1. mijenja se i glasi:

»HGA u sklopu ovoga programa može dati garanciju za
kredite u iznosu do 1.600.000 kuna, u visini do 80% potraživanja
po osnovi glavnice kredita.«.

U točki 4. u stavcima 2. i 4. umjesto riječi: »izdati
i izdane« stavljaju se riječi: »dati i odobrene«.

U točki 4. stavak 3. mijenja se i glasi:

»Rok garancije ovisi o trajanju otplate kredita, pri čemu
se uključuje vrijeme početka otplate.«.

5. U točki 5. u stavku 1. umjesto riječi: »Zahtjev
za izdavanje garancija i dodjeljivanje potpore« stavljaju
se riječi: »Zahtjev za dobivanje garancije«.

U točki 5. stavak 2. mijenja se i glasi:

»Zahtjevu treba priložiti po jedan primjerak (presliku)
sljedećih dokumenata:

1. Potvrde o pravnom statusu:

- za obrtnike: obrtnica odnosno povlastica za povlaštene
obrte,

- za trgovačka društva: rješenje o upisu u sudski
registar i sve naknadne izmjene u registraciji, obavijest o razvrstavanju
po granama djelatnosti Državnog zavoda za statistiku, obrazac
prijave potpisa. Kod više osnivača potrebno je dostaviti
Ugovor o osnivanju.

- za ostale oblike poduzetništva: dokumentacija koja je zakonom
propisana za obavljanje određene poduzetničke djelatnosti

2. Mišljenje kreditora o procjeni podnesenog kreditnog zahtjeva

Izvješće o podnesenom kreditnom zahtjevu i obrazloženje
ključnih čimbenika koji su bili temelj prijedloga
odluka za odobravanje kredita.

3. Životopis poduzetnika i nositelja projekta

4. Investicijski projekt/poslovni plan

5. Predočenje bilance i računa dobitka i gubitka
za najmanje jednu godinu koja prethodi godini u kojoj se traži
garancija.

Za obrtnike - porezna prijava s rekapitulacijom ostvarenih prihoda
i izdataka i popisom dugotrajne imovine obrta

Bon-2, ne stariji od 30 dana od dana podnošenja zahtjeva
za garanciju.

6. Kod građevinskih projekata potrebno je priložiti presliku
građevinske dozvole, ako je zakonom predviđena.«.

U točki 5. u stavku 3. umjesto riječi: »izdavanje«
stavlja se riječ: »dobivanje«.

6. U točki 6. stavak 1. mijenja se i glasi:

»Za svaki kredit, kreditor je obvezan od poduzetnika uzeti
sljedeće instrumente osiguranja:

A) Hipoteku ili fiducijarno vlasništvo na nekretnine u vrijednosti
iznosa kredita - 1:1.

Nekretnine moraju biti osigurane kod osiguravajućeg društva,
a polica osiguranja vinkulirana u korist kreditora.

B) Mjenice korisnika kredita i osobne mjenice osnivača
odn. vlasnika (ukoliko se radi o pravnoj osobi)

C) Zadužnice

U točki 6. stavak 2. mijenja se i glasi:

»HGA može u posebno obrazloženim slučajevima
odustati od traženja hipoteke na nekretnine i ostalih uvjeta
i instrumenata osiguranja, i prihvati druge zamjenske instrumente
osiguranja.«.

U točki 6. u stavku 3. ispred riječi: »pismeni
pristanak« stavlja se riječ: »prethodni«.

7. U točki 7. stavak 1. mijenja se i glasi:

»Kreditor je obvezan kontrolirati namjensko trošenje
kredita i o svim bitnim saznanjima izvijestiti HGA u roku od 15
dana od saznanja. U slučaju nenamjenskog korištenja
kredita HGA ima pravo opozvati garanciju.«.

U točki 7. u stavku 2. umjesto riječi: »banke
i štedionice« stavlja se riječ: »kreditor«.

U točki 7. dodaje se novi stavak 3. koji glasi:

»Poduzetnik je obvezan putem kreditora dostavljati godišnja
financijska izvješća, nakon njihove izrade prema zakonskim
rokovima, za cjelokupno vrijeme trajanja garancije.

Poduzetnik je također obvezan o važnim izvanrednim događajima
koji utječu na njegovo poslovanje, odmah obavijestiti kreditora,
koji je u obvezi izvještavanja HGA.«.

8. Ovlašćuje se Hrvatska garancijska agencija da u
roku od 30 dana utvrdi i izda pročišćeni tekst
Programa, koji će se objaviti u »Narodnim novinama«.

9. Izmjene i dopune ovog Programa objavit će se u »Narodnim
novinama.«

Klasa: 311-01/97-01/01
Urbroj: 5030114-99-7
Zagreb, 16. prosinca 1999.

Potpredsjednik
**mr. Borislav Škegro,** v. r.

Ostalo, NN 142/1999-2154